РЕШЕНИЕ ЗА ИЗПЪЛНЕНИЕ НА КОМИСИЯТА
от 19 юли 2012 година
за разрешаване на методи за класификация на кланичните трупове на свине в Белгия
(нотифицирано под номер C(2012) 4933)
(само текстовете на нидерландски и френски език са автентични)
(2012/416/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 43, буква м) във връзка с член 4 от него,
като има предвид, че:
(1)
В точка 1, раздел Б.IV от приложение V към Регламент (ЕО) № 1234/2007 се предвижда, че за класификацията на кланичните трупове на свине съдържанието на постно месо трябва да се определя чрез разрешени от Комисията методи за класификация, като това могат да са само статистически доказани методи за оценка, които се основават на физическото измерване на една или повече анатомични части на кланичния труп на свиня. Разрешаването на един или друг метод за класификация зависи от неговото съответствие с максимално допустимата статистическа грешка при оценката. Допустимата грешка е определена в член 23, параграф 3 от Регламент (ЕО) № 1249/2008 на Комисията от 10 декември 2008 г. за установяване на подробни правила за прилагане на скàлите на Общността за класификация на кланични трупове на говеда, свине и овце и за отчитане на цените, свързани с тях (2).
(2)
С Решение 97/107/ЕО (3) Комисията разреши използването в Белгия на пет метода за класификация на кланичните трупове на свине.
(3)
Поради промени в популацията на свинете използваните при тези методи формули понастоящем дават по-ниски стойности за съдържанието на постно месо. По тази причина е необходимо да се актуализира формулата на разрешените методи и да се получат и използват три нови метода за класификация.
(4)
Белгия отправи искане пред Комисията да разреши осем метода за класификация на кланичните трупове на свине на територията ѝ и в протокола по член 23, параграф 4 от Регламент (ЕО) № 1249/2008 представи подробно описание на пробната дисекция, указвайки принципите, на които се основават тези методи, резултатите от пробната дисекция и уравненията, използвани за изчисляване на процента постно месо.
(5)
При разглеждането на посоченото искане беше установено, че са изпълнени условията за разрешаване на тези методи за класификация. По тази причина те следва да бъдат разрешени в Белгия.
(6)
Не следва да се разрешават изменения на уредите или методите за класификация, освен ако са изрично разрешени с решение за изпълнение на Комисията.
(7)
С оглед на яснотата и правната сигурност Решение 97/107/ЕО следва да бъде отменено.
(8)
Предвид на техническите обстоятелства, свързани с въвеждането на нови изделия и нови уравнения, методите за класификация на кланичните трупове на свине, разрешени с Решение 97/107/ЕО, следва да продължат да се прилагат до 30 септември 2012 г.
(9)
Мерките, предвидени в настоящото решение, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩОТО РЕШЕНИЕ:
Член 1
Съгласно точка 1, раздел Б.IV от приложение V към Регламент (ЕО) № 1234/2007 се разрешава използването на следните методи за класификация на кланичните трупове на свине в Белгия:
а)
уредът Capteur Gras/Maigre - Sydel (CGM) и съответните методи за оценка, като подробности за тях са представени в част 1 от приложението;
б)
уредът Giralda Choirometer Pork Grader (PG 200) и съответните методи за оценка, като подробности за тях са представени в част 2 от приложението;
в)
уредът Hennessy Grading Probe (HGP 4) и съответните методи за оценка, като подробности за тях са представени в част 3 от приложението;
г)
уредът Fat-O-Meat’er (FOM II) и съответните методи за оценка, като подробности за тях са представени в част 4 от приложението;
д)
уредът OptiScan TP и съответните методи за оценка, като подробности за тях са представени в част 5 от приложението;
е)
уредът CSB Image-Meater и съответните методи за оценка, като подробности за тях са представени в част 6 от приложението;
ж)
уредът VCS 2000 и съответните методи за оценка, като подробности за тях са представени в част 7 от приложението;
з)
уредът AutoFOM III и съответните методи за оценка, като подробности за тях са представени в част 8 от приложението.
Член 2
Не се допускат изменения на разрешените уреди или методи за оценка, освен ако тези изменения са изрично разрешени с решение за изпълнение на Комисията.
Член 3
Решение 97/107/ЕО се отменя.
До 30 септември 2012 г. обаче Белгия може да продължи да прилага методите за класификация на кланичните трупове на свине, които са разрешени с Решение 97/107/ЕО.
Член 4
Адресат на настоящото решение е Кралство Белгия.
Съставено в Брюксел на 19 юли 2012 година.